钦定古今图书集成/方舆汇编/职方典/第1282卷 > 《朝阳岩零虚山记》丁懋儒
## 钦定古今图书集成/方舆汇编/职方典/第1282卷 > 《朝阳岩零虚山记》丁懋儒

零虚，即朝阳山，以岩显。自有天地以来，兹山之岩洞
固在也。造化秘藏，人不能窥测。永泰中，元次山自舂
陵经此，爱其水石之异，泊舟寻之，得岩与洞，以其东
向，因名朝阳，序而铭之。故人知零陵有朝阳岩自次
山始。逮宋有名贤题刻。入我朝，复以榛楛蓊郁，人迹
罕到。前郡守东里曹君修饰而岩洞后次山所谓“茅
阁，或云即柳子之西亭。后人以览胜省观，再易之，巍
然出于岩上。抵郡之逾月，岘南纪君邀余一游，盖素
识其胜，不意足迹所履，然亦孰非天之所以与我者
乎？求其山之名，纪曰：‘迩城惟群玉颇大，相距不二里，
或群玉之支。不尔，则概以朝阳之’。”夫岩洞在下，而亭
之址独高，且峰峦层出。登其亭，不知其岩与洞，而麓
之石，罗列在前，如依如拱，去岩洞非止寻丈，计其环
立，延袤里许，朝阳不得而兼之明矣。遂由前人之途，
偕零陵徐尹暨丞，次第探讨，扪萝缘石，右侧石上得
“潜涧”二字，涧深丈馀，人不能下。又其南为听泉亭，为
小有洞，为叠翠，为耸碧，为崆峒，为渊潜洞，为卷潮峰，
为石门，为芳泉亭，皆“勒诸石，岩壑争奇，踪迹幽邃，如
青莲布地，芙蓉呈秀，虽在人目前而所不及见者几
年。一旦我得而有，或皆唐宋诸人之题识，而姓名不
留，兹非所尤异者乎？”因斩茅筑基，就山麓建亭曰“澄
虚。”乱峰之内，巉壁如门，建亭曰“青莲。”初入处，题曰“青
莲峡。”朝阳本山创名，曰“零虚山。”故零陵一里之内，下
皆空峒，山泽通气，非虚而何？山有定名，则自朝阳而
下，皆属之零虚，群玉不得而支之也。一人也，有四肢
百骸，乃成全体；一山也，必岩洞泉涧，始可名山。前所
云“朝阳岩”，乃指一支而言人，即一窍而言山也，于理
不亦大舛。胡山有众美，而千百年无从名之者乎？于
山固遇不遇也？夫永迫象郡，古之有庳，以“处迁谪，次
山、子厚而下，殆不知几何人，不能安其身朝廷之上，
而寻幽问奇，往往寄迹无用之地，若曰欲有所托而
逃，其亦浅之乎？知君子也！”同宾邵君守斋、崔君弘庵
佥曰：“可刻石以示来者。